Suomen taloudellisesta tilanteesta huolestunut kansalainen on ottanut asiakseen paikata valtion kassaa.

Suomen valtio saa joka kuukausi samalta henkilöltä yhden sentin. KUVAYHDISTELMÄ

Suomessa elää pieni joukko ihmisiä, joille ei riitä pelkkä verojen maksaminen. Nämä ihmiset haluavat kantaa kortensa kekoon lahjoittamalla itse rahaa valtion kassaan.

Valtiokonttorin mukaan lahjoituksia tuli viime vuonna yhteensä 51 kappaletta, ja ne vaihtelivat yhdestä sentistä 1 433,32 euroon. Lahjoituksia tuli yhteensä 4 601,36 euroa. Keskimääräinen lahjoitus oli 90,20 euroa.

Tänä vuonna lahjoituksia on tullut 13 ja niistä on kertynyt yhteensä 146,07 euroa.

Joku lahjoittaa aina yhden sentin

Iltalehti uutisoi Suomen valtiolle tehdyistä lahjoituksista viimeksi vuonna 2017, jolloin kävi ilmi, että joku Suomen taloudellisesta tilanteesta huolissaan oleva kansalainen lahjoittaa joka kuukausi yhden sentin valtiolle.

Valtiokonttorin apulaisjohtaja Tarja Laine, vieläkö sama henkilö lahjoittaa valtiolle yhden sentin joka kuukausi?

– Kyllä. Hän on aloittanut kuukausittaisen yhden sentin lahjoittamisen vuonna 2015.

Onko tilisiirrossa mitään viestiä koskien tätä yhden sentin lahjoitusta?

– Ei ole viestiä.

Valtiokonttori ei voi paljastaa sinnikkään kuukausilahjoittajan henkilöllisyyttä, joten mystisen ”senttimiehen” tai ”senttinaisen” nimi pysynee ainakin toistaiseksi salassa.

Suomen valtionvelka oli viime vuoden lopussa 106,4 miljardia euroa, joten yhden sentin lahjoittamisesta ei ole käytännössä mitään hyötyä kenellekään – päinvastoin.

– Nämä yhden ja viiden sentin lahjoitukset työllistävät tietenkin enemmän kuin mikä niiden hyöty on, Laine sanoi Iltalehdelle vuonna 2015.